סלמאן, מלך ערב הסעודית

סלמאן בן עבד אל-עזיז אאל סעוד (בערבית: سلمان بن عبد العزيز آل سعود; נולד ב-31 בדצמבר 1935) הוא מלכה השביעי של ערב הסעודית ובן לבית סעוד השולט במדינה. ביוני 2012 הוא מונה ליורש העצר לאחר מות אחיו נאיף ובינואר 2015 הומלך לאחר מותו של אחיו למחצה, המלך עבדאללה. משנת 2011 ועד 2015 שימש כשר ההגנה של הממלכה.

ראשית חייו
סלמאן הוא הבן ה-25 של מלך ערב הסעודית אבן סעוד, והבן השישי של חסה בנת אחמד א-סודיירי. את חינוכו רכש בבית הספר לנסיכים בריאד, שאותו ייסד המלך עבד אל-עזיז על מנת להעניק חינוך לילדיו, שם למד דת ומדע מודרני.

תפקידים בממלכה
לתפקיד השלטוני הראשון שלו, האמיר וראש העירייה של ריאד, מונה סלמאן ב-17 במרץ 1954. כשנה לאחר מכן מונה לראש עיריית ריאד במעמד שר בידי המלך סעוד. מתפקידו זה התפטר ב-25 בדצמבר 1960.

מושל מחוז ריאד
ב-4 בפברואר 1963 מונה למושל מחוז ריאד, תפקיד בו החזיק עד שנת 2011. כמושל הוא תרם לפיתוח העיר מעיר בגודל בינוני למטרופולין מרכזי, ומשך אליה תיירים, מרכזי הון והשקעות זרות.

בינואר 2011, הורה על מעצרם של קבצני ריאד מפני שהם "מנצלים את אדיבותם של האנשים" לדבריו. כל הקבצנים הזרים גורשו מן המדינה והקבצנים המקומיים הוכנסו לתוכנית שיקום של משרד הרווחה הסעודי.

שר ההגנה
ממוזער|250px|שר ההגנה סלמאן משוחח עם מזכיר ההגנה האמריקני, צ'אק הייגל. 23 באפריל 2013
ב-5 בנובמבר 2011 מונה סלמאן לשר ההגנה, בהחליפו את אחיו סולטאן. בו ביום מונה הנסיך סטאם בן עבד אל-עזיז למושל ריאד.
כשר הגנה, המשיך סלמאן בהתערבות הצבאית בבחריין על מנת לדכא את ההתקוממות במדינה, כחלק מן האביב הערבי. בנוסף, בעת כהונתו כשר ההגנה הצטרפה ערב הסעודית לארצות הברית ולמדינות ערביות אחרות במלחמה כנגד ארגון המדינה האסלאמית בעיראק ובסוריה.

יורש העצר
ב-18 ביוני 2012 מונה סלמאן ליורש העצר לאחר מותו של אחיו, נאיף. במקביל הוא מונה גם לסגן ראש הממשלה. לפי סוכנות הידיעות רויטרס, מינויו לתפקידים אלה היה איתות מצד המלך עבדאללה שהרפורמות הזהירות שהוא ביצע יימשכו.
בנוסף, תמך סלמאן בעת כהונתו כיורש העצר בפילנתרופיה למדינות מוסלמיות עניות כגון סודאן, סומליה, בנגלדש ואפגניסטן.

מלך ערב הסעודית
ממוזער|250px|המלך סלמאן משוחח עם נשיא ארצות הברית, דונלד טראמפ בעת ביקורו של טראמפ בערב הסעודית. מאי 2017
ממוזער|250px|המלך סלמאן עם נשיא רוסיה, ולדימיר פוטין בעת ביקורו של סלמאן ברוסיה. מוסקבה, 5 באוקטובר 2017

ב-23 בינואר 2015 התמנה למלך ערב הסעודית לאחר מותו של המלך עבדאללה.
ב-21 ביוני 2017 הודיע על הדחת יורש העצר, מוחמד בן נאיף, והחלפתו בבנו, מוחמד בן סלמאן אאל סעוד כיורש העצר הסעודי.

המלחמה בתימן
במרץ 2015 הורה סלמאן להפציץ אווירית את החות'ים בתימן והרכיב קואליציה של כעשר מדינות מוסלמיות במלחמה כנגד החות'ים אשר הדיחו בשנת 2011 את נשיא תימן עבד רבו מנסור האדי משלטונו. בעקבות ההפצצות, ארגוני זכויות האדם מתחו ביקורת על סעודיה בטענה כי היא מפרה דיני מלחמה בהפצצותיה.

מלחמת האזרחים בסוריה
ערב הסעודית תומכת בגלוי במורדים ובארגון אחראר א-שאם המקושר לאל-קאעידה.

איראן
התחלת המשבר החמור בין איראן לסעודיה הייתה בספטמבר 2015, כאשר אירע אסון העלייה לרגל במכה שבו נהרגו כתוצאה של שעטה המונית כ-2,200 אנשים בחניקה, רמיסה או במחיצה. ניצול איראני מהאירוע, ששמו לא נחשף, אמר כי רק קומץ של חיילים סעודים סייעו להמונים שנרמסו. בנוסף, התמיכה הסעודית בשלטון בתימן ובמורדים בסוריה, בעוד שאיראן תומכת בחות'ים בתימן ובשלטונו של בשאר אל-אסד בסוריה והוצאתו להורג של מנהיג הדת השיעי הסעודי, נימר א-נימר בהאשמות לטרור גרמו למשבר להחריף עוד יותר.

יחסי חוץ
ממוזער|250px|המלך סלמאן חותם על עסקת הנשק עם נשיא ארצות הברית, דונלד טראמפ. ריאד, מאי 2017
במאי 2017, חתם על עסקאות עם ארצות הברית בשווי כולל של כ-300 מיליארד דולר, מתוכם עסקת נשק בשווי 110 מיליארד דולר, זאת במסגרת ביקורו של נשיא ארצות הברית דונלד טראמפ בערב הסעודית.
ב-5 ביוני 2017 החליט להחרים את קטר עקב "ערעור היציבות באזור והתמיכה בטרור".

חיים אישיים
סלמאן בן עבד אל-עזיז אאל סעוד התחתן שלוש פעמים, ונולדו לו כ-13 ילדים.
בנו הבכור, פהד, מת מאי ספיקת לב בשנת 2001, בגיל 47, ובנו השלישי, אחמד, מת מהתקף לב בשנת 2002. בנו השני, סולטאן, היה מומחה מטען בטיסת מעבורת החלל דיסקברי STS-51-G, הערבי והמוסלמי הראשון בחלל בשנת 1985, ומשמש ראש המועצה הסעודית לתיירות ושימור אתרים, במעמד שר, החל מ-2009.

סלמאן עבר ניתוח בחוט השדרה בשנת 2010 בארצות הברית. מאוחר יותר עבר שבץ מוחי, שגרם לו לחולשה בשתי ידיו, וכיום הוא סובל גם מקיהיון על רקע מחלת אלצהיימר.

ביולי 2020, המלך סלמאן עבר ניתוח מוצלח בכיס המרה.

 קישורים חיצוניים 



 הערות שוליים 

קטגוריה:ערכים שבהם תבנית בריטניקה אינה מתאימה
קטגוריה:שרי ההגנה של ערב הסעודית
קטגוריה:ראשי עיריות
קטגוריה:מלכי ערב הסעודית
קטגוריה:מיליארדרים מוסלמים
קטגוריה:סעודים שהופיעו ברשימת טיים 100
קטגוריה:מעוטרי פרסים ועיטורים של הרשות הפלסטינית
קטגוריה:סעודים שנולדו ב-1935